Propagandhi

Li **Propagandhi** sunnu na band d'urientamentu punk/hardcore canadisi, cu nfluenzi metal, attiva di lu 1986.

## Biografìa
La band si furmò n Winnipeg (Manitoba) ntô 1986. Ntî primi biugrafìi iddi stissi s'addiscrivianu comu "tri sbannati pruvinenti di li cchiù spirduti e laschi pratarìi dû Canadà, furgiati dô focu dû *political hardcore* di la mitati di li anni '80 e di lu *speed metal* d'inizziu anni '80". Scuprirti di lu bassista di li NOFX, Fat Mike, furu chiamati pì àutri iventi e pì na demu. Doppu picca tempu accumpagnaru li NOFX n tutti li sò dati e furu mmitati n California dô stissu Fat Mike, ca ci pagò lu viaggiu, pì riggistrari arcuni canzuni ntô sò studiu. Ntô 1993 pubbricaru lu primu album câ Fat Wreck Chords, *How to Clean Everything*, e sempri nnô stissu annu lu bassista, John K. Samson, lassau lu gruppu e fu sustituìtu di Tod Kowalski. Ntô 1996 nescìu lu secunnu album, *Less Talk More Rock* e doppu dui anni, cu la nova casa discugrafica funnata di iddi stissi, la G7 Welcoming Committee, pubbricaru *here Quantity Is Job #1*. Passanu tri anni e nesci *Today’s Empires, Tomorrow’s Ashes*, chi havi dui tichitti: la G7 Welcoming Committee pâ distribbuzzioni canadisi e la Fat Wreck pì chidda ntirnazziunali. Ntô 2003 Chris Hannah aduttau lu psiudonimu di *Glen Lambert*, facinnu ncuriosiri e macari scantari li fans ca criìanu nnû mminenti sciugghimentu dû gruppu. Doppu firriau la nutizzia ca Glen Lambert di li Portage Terriers havìa sustituìtu Chris nnî Propagandhi. Ovviamenti chiddu era nu babbìu e li stissi Propagandhi àppiru a smintiri n parti sta nutizzia, vistu ca lu stissu Chris ammisi ca havìa ricivutu n'addummannata di lu memmiru di li Portage Terriers. Lu quintu album è mmeci *Potemkin City Limits*, nisciutu pâ Fat Wreck e la G7. Ntô 2006 trasìu nnâ band David Guillas, chiamatu "*The Bievers*". Ntô 2007 iddi pubbricaru videmma nu dvd ntitulatu *Live from Occupied Territory*, cu na performance dô vivu ô Zoo di Winnipeg dû 19 di giugnettu 2003 e àutri firmati spiciali. Ntô 2009 fèciru nèsciri *Supporting Caste*, album ca assicuta lu sound di *Potemkin City Limits* e casi lu cumpleta artisticamenti, addivintannu pì daveru unu di li dischi classici di la band. Sècunu *Failed States* e chiddu ca veni cunzidiratu lu megghiu travagghiu pi la crìtica *Victory Lap*. Doppu ottu anni di pausa sinza arbum ma nun sinza cuncerti ntô 2025 nesci *At Peace*, travagghiu difinutu comu maturu puru si cchiù ritmicamenti lentu e cu majuri apportu dâ vuci dû bassista Tod.

## Furmazzioni attuali
* Chris Hannah - vuci, chitarra 
* Sulynn Hago - chitarra 
* Jordy Samolesky - battarìa 
* Tod Kowalski - vuci, bassu

## Discugrafìa
* *[[How to Clean Everything]]*,  Fat Wreck Chords (1993)
* *[[Less Talk More Rock]]*, Fat Wreck Chords (1996)
* *[[Where Quantity Is Job #1]]*,  Fat Wreck Chords (1998)
* *[[Today's Empires, Tomorrow's Ashes]]*, Fat Wreck Chords (2001)
* *[[Potemkin City Limits]]*, Fat Wreck Chords (2005)
* *[[Supporting Caste]]*, G7 Welcoming Committee / Smallman Records (2009)
* *[[Failed States]]*, Epitaph (2012)
* *[[Victory Lap]]*, Epitaph (2017)
* *At Peace*, Epitaph (2025)

## Talìa puru
*Fat Wreck Chords
*NOFX

## Lijami di fora
*G7 Welcoming Committee

Catigurìa:Gruppi musicali